กลต.เพิกถอนมาริศวน์พ้นตลาดทุน10ปี
ก.ล.ต.เพิกถอน "มาริศวน์  ท่าราบ" และ "บุริม ชมภูพล" พ้นวงการตลาดทุนเป็นเวลา 10 ปี หลังพบบริหารงานกองทุนทียูโดมบกพร่อง
15 ก.พ. 2555

ก.ล.ต.เพิกถอน "มาริศวน์  ท่าราบ" และ "บุริม ชมภูพล" พ้นวงการตลาดทุนเป็นเวลา 10 ปี หลังพบบริหารงานกองทุนทียูโดมบกพร่อง
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)  แจ้งว่า ก.ล.ต.ได้ลงโทษเพิกถอนนายมาริศวน์ ท่าราบ ชื่อเดิมนายมาริษ ท่าราบ และนายบุริม ชมภูพล จากการเป็นผู้จัดการกองทุนรวมอสังหาริมทรัพย์และจะรับพิจารณาคำขอความเห็นชอบเป็นบุคลากรในธุรกิจตลาดทุน ซึ่งรวมถึงกรรมการและผู้บริหารของบริษัทหลักทรัพย์ ครั้งต่อไปเมื่อพ้น 10 ปี นับแต่วันที่ 14 ก.พ.2555 
นอกจากนี้ ก.ล.ต.จะพิจารณาดำเนินคดีอาญาที่เกี่ยวข้องกับบุคคลทั้งสองต่อไป เนื่องจากพบว่าปฏิบัติงานบกพร่องอย่างร้ายแรงในการ จัดการกองทุนรวมอสังหาริมทรัพย์ ที ยู โดม เรสซิเดนท์เชียล คอมเพล็กซ์ (กองทุน ที ยู โดม) เป็นเหตุให้กองทุนและผู้ถือหน่วยลงทุนได้รับความเสียหายอย่างมาก
ทั้งนี้ จากการตรวจสอบของ ก.ล.ต. พบว่านายมาริศวน์ และนายบุริม ซึ่งทำหน้าที่ผู้จัดการกองทุน ที ยู โดม  ในช่วงปี 2549-2552 และ 2551-2552 ตามลำดับ ทำการปกปิดอำพรางการทำธุรกรรมซึ่งขัดกับกฎหมายและเงื่อนไขการลงทุนที่กำหนดไว้ในโครงการจัดการกองทุน ไม่วิเคราะห์ต้นทุนและประโยชน์ที่ได้รับของแต่ละทางเลือกก่อนตัดสินใจปรับเปลี่ยนแบบการก่อสร้าง  คัดเลือกบริษัทเข้ามาดำเนินงานก่อสร้าง อย่างไม่โปร่งใส ไม่ตรวจตราทรัพย์สินให้ครบถ้วนก่อนรับมอบจากผู้ให้เช่า รวมทั้งไม่จัดให้มีเอกสาร หลักฐานหรือสัญญาเพื่อให้สามารถตรวจสอบความเหมาะสมของการทำธุรกรรมและเพื่อป้องกันความเสี่ยง ที่อาจเกิดขึ้นกับกองทุน 
นอกจากนี้ ยังพบว่านายมาริศวน์ได้อนุมัติการจ่ายเงินของกองทุนอย่างไม่สมเหตุผลและเงินได้ถูกโอนต่อให้แก่นายบุริม ซึ่งเป็นผู้จัดการกองทุน โดยไม่มีหลักฐานสนับสนุนเหตุในการรับเงิน การกระทำดังกล่าวเป็นการไม่ปฏิบัติหน้าที่ด้วยความรอบคอบและระมัดระวัง และมีการบริหารจัดการ กองทุนที่หละหลวม ซึ่งผิดวิสัยของผู้ประกอบวิชาชีพพึงกระทำเป็นอย่างมาก และทำให้เกิดความเสียหายแก่ทรัพย์สินของกองทุนเป็นอย่างมาก โดยเมื่อวันที่ 29 ธ.ค.2554 บริษัทจัดการได้พิจารณาจ่ายเงินชดเชยความเสียหายเนื่องจากการกระทำข้างต้นให้แก่กองทุน ที ยู โดม เป็นเงิน 100 ล้านบาทแล้ว